Étūn Galaad é ngálígi ai Bashân ásə ńdɔ̄ mə ngávə́ éfas mvóg Manasé, ǹgúmā ńkɔŋ ńnǎm Argov ai Bashân ásə yǎ bálóē nâ sí Refaít. 14Yaîr, ndómán Manasé, ńnye a ngánɔŋ ǹkɔ̌ŋ ńnǎm Argov ósə a kələ kwí á ńnyie ǹnǎm mvóg Geshur ai mvóg Maakat. A ngáyole ǹkɔ̌ŋ ńnǎm tē dzwé díé yā bə́ Bashân bálóē fə aná naa ǹkɔ̌ŋ Yaîr. 15Makir ńnye mə ngávə́ Galaad. 16Mvóg Rúben ai mvóg Gad ḿbɔ mə ngávə́ é sí yātíē á Galaad e kələ kwí á Arnôn, zə̌zǎŋ mim̀bugulu ńdzɔ é tɔá ńnyie a kələ̌ fə kwí á Yabok, ǹnyie bɔ́n bə́ Amon 17ai Araba, Yórdan a tɔá ńnyie a tíege á Kinéret a kələ kwí á máŋ mə́ Araba, máŋ mə́ ńkǔ, á məsus mə́ Pisga m̀fág yǎ ńtólē dzób. 18Étēdē ńgɔ̄ hḿ mə̄ ngábéndē mínā nâ: Ǹtondôbə Zambá wāān ńnye a və́ mínā ńnam ví nə́ ó wóge ai mínā. Mínā bə́sə bəyóm fám, myǎyi daŋ Yórdan mí bə̄bə̄gán bikpa bitá byáán, bəbə́nyāŋ báán, bɔ́n bə́ Ísraɛ̂l, bə́ yénəg. 19Və biníngá báán étām, ai bɔ́n báán, ai miǹkunda bíyə́m myáán, mayəm nâ mǐ bə̄lə́ ábuí miǹkunda bíyəm, ḿbɔ̄ báyi tɔbɔ é māl mə̄ mānā mína və́, 20a kələ kwí anə́ Ńtondôbə a və́ bə̄bə́nyāŋ báán áfōlá áwɔí, anə́ ā ngāvə́ mínā. Bɔ̂ bə́ bī fə é sí yǎ Ńtondôbə Zambá waan ā və́ bɔ̄ á Yórdan á yād, eyɔ̌ŋ tē myâ myǎdúgan sɔ́, anə́ mod, á étɔbɔgɔ̌ yā áfōlā sí mə̄ ngávə́ mínā. 21Ńdɔ̄ hḿ māzu və́ Yosué bətə́bəga nâ: o yén wāmēn ai mís móe é dzóm Ńtondôbə Zambá wāān ā bɔ̄ míńkúkúmá míbɛ̄ mī: éyə̄ fə Ǹtondôbə ǎ yi bɔ̌ bídzóē bísə myǎyi kə́ myālod nálā. 22Tə myǎmbāda bɔ̌, amú Ńtondôbə Zambá wāān nyémēn a lúman ású dáán.